Каре 2: Нужди от екологични и цифрови инвестиции Допълнителните нужди от частни и публични инвестиции във връзка с двойния преход и техните цели на политиката се оценяват на почти 650 милиарда евро годишно до 2030 г. (1) Екологичният преход възлиза на 520 милиарда евро годишно или 80 % от тези нужди, което съответства на почти 60 % от общата сума за политиката в областта на климата и енергетиката. Екологичен преход Преходът към климатична неутралност неизбежно ще доведе до ускорено остаряване на съществуващия капитал. Това не означава непременно, че растежът ще намалее, но вероятно ще доведе до промяна в структурата на растежа, тъй като повече ресурси ще трябва да се заделят за инвестиции и по-малко за потребление. (2) Увеличението на нуждите от инвестиции в секторите на енергетиката и транспорта се оценява на около 390 милиарда евро годишно. (3) Увеличението с повече от 50 % в сравнение с предишната тенденция се дължи най-вече на политиките в областта на климата и енергетиката за декарбонизиране на нашата икономика, но също така отразява енергийните и транспортните нужди на разширяващата се икономика. (4) Средно това представлява увеличение с около 2,1 процентни пункта на дела на инвестициите в енергетиката и транспорта в БВП в сравнение с предишната тенденция. Това включва инвестиции в енергийната мрежа, електроцентралите, промишлените котли и производството и дистрибуцията на нови горива, както и инвестиции в изолация на сгради, енергийно саниране и разходи за закупуване на превозни средства и други инвестиции в транспортния сектор. (5) Нуждите от инвестиции в инфраструктурата за транспорт са частично включени. (6) Тези прогнози не отчитат бъдещите нужди от адаптиране към изменението на климата, като например инвестиции, предназначени да направят съществуващите активи по-устойчиви на изменението на климата, или увеличени разходи поради по-чести екстремни метеорологични явления. За другите области на околната среда недостигът на инвестиции за постигане на политиките се оценява на около 130 милиарда евро годишно. Тази прогноза отразява нуждите от инвестиции в области на политиката в областта на околната среда, като например опазването на околната среда, включително биологичното разнообразие, управлението на ресурсите и кръговата икономика. (7) Въпреки че значителна част от инвестициите ще се поемат от частния сектор, публичните инвестиции също ще трябва да се увеличат. Цифрова трансформация Общият недостиг на инвестиции за постигане на цифрова трансформация в ЕС се оценява на около 125 милиарда евро годишно. (8) Тази стойност включва недостига на инвестиции в комуникационните мрежи, развитието на цифрови умения и развитието на ключови цифрови капацитети и технологии, като например изчисленията в облак, полупроводниците и изкуствения интелект, но не обхваща цифровизацията на обществените услуги и някои други измерения. _________________________ (1)Нуждите от инвестиции за различните политики идват от различни източници, отразяват различни подходи (вж. бележки под линия 3, 7 и 8) и дават представа за мащаба. (2)Pisani-Ferry, J. (2021), Climate Policy is Macroeconomic Policy, and the Implications Will Be Significant („Политиката в областта на климата е макроикономическа политика и последствията ще бъдат значителни“), PIIE Policy Brief 21-20, август 2021 г. (3)Вж. оценките на въздействието за предложенията за политика от 55 %, наред с другото, оценката на въздействието за преразглеждането на Директивата за енергията от възобновяеми източници ( SWD(2021) 621 final ). (4)Необходимо е да се инвестират около 1 трилион евро годишно в секторите на енергетиката и транспорта за периода 2021—2030 г. Тези оценки отразяват нуждите от инвестиции, за да се отговори на нуждите на икономиката в областта на енергетиката и транспорта, както и нарасналите нужди от инвестиции поради по-голямата амбиция на политиката в областта на климата и енергетиката. Тези оценки включват по-ниски прогнозни разходи за енергийни и транспортни технологии, като например енергия от възобновяеми източници и разходи за акумулаторни батерии. 650 милиарда евро произтичат от транспортния сектор, което представлява най-вече разходите за закупуване на превозни средства. Това включва превозни средства, закупени от домакинства, които обикновено се отчитат като дълготрайна стока в националните сметки, а не като инвестиция. (5)Нуждите от инвестиции произтичат от модела на частично равновесие на енергийната и транспортната система. Данните включват инвестиции в нови активи или капацитет, включително подмяна на съществуващи активи в края на техния икономически жизнен цикъл. Подмяната на съществуващите активи може да бъде ускорена поради избора на политиката, например постепенното спиране на мощностите за производство на електроенергия на базата на изкопаеми горива или поради променящите се пазарни условия, които правят функционирането им неизгодно. (6)Те включват инвестиции в станции за зареждане с електроенергия или гориво, но не включват например инвестиции в железопътна или пътна инфраструктура. (7)Европейска комисия (2020 г.), Работен документ на службите на Комисията, придружаващ пакета Next Generation EU, SWD (2020) 98 . (8)Пак там.